CELEX: 32019D0598
Language: sl
Date: 2019-04-09 00:00:00
Title: Izvedbeni sklep Sveta (EU) 2019/598 z dne 9. aprila 2019 o prehodnih pravilih za imenovanje evropskih tožilcev, ki veljajo za prvo mandatno obdobje in med njim, iz člena 16(4) Uredbe (EU) 2017/1939

12.4.2019   
               
               
                  SL
               
               
                  Uradni list Evropske unije
               
               
                  L 103/29
               
            
         IZVEDBENI SKLEP SVETA (EU) 2019/598
         z dne 9. aprila 2019
         o prehodnih pravilih za imenovanje evropskih tožilcev, ki veljajo za prvo mandatno obdobje in med njim, iz člena 16(4) Uredbe (EU) 2017/1939
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (1) in zlasti člena 16(4) Uredbe,
         ob upoštevanju naslednjega:
         
                     (1)
                  
                  
                     V skladu s členom 16(3) Uredbe (EU) 2017/1939 Svet imenuje evropske tožilce za mandat šestih let brez možnosti podaljšanja, ki pa se lahko ob koncu šestletnega obdobja podaljša za največ tri leta.
                  
               
                     (2)
                  
                  
                     V skladu s členom 16(4) Uredbe (EU) 2017/1939 bi se morala vsaka tri leta izvesti delna zamenjava ene tretjine evropskih tožilcev. Svet bi moral z navadno večino sprejeti prehodna pravila za imenovanje evropskih tožilcev, ki veljajo med prvim mandatnim obdobjem.
                  
               
                     (3)
                  
                  
                     Ta prehodna pravila bi morala zagotoviti pravilno uporabo načela rednega zamenjevanja evropskih tožilcev, ki so bili prvič imenovani na EJT, da se zagotovi kontinuiteta dela kolegija evropskih tožilcev. Hkrati bi morala upoštevati posebne potrebe EJT v prvih letih po njegovi ustanovitvi in začetku delovanja.
                  
               
                     (4)
                  
                  
                     Zato bi bilo treba določiti posebna pravila o trajanju mandata evropskih tožilcev, ki so prvič imenovani po začetku veljavnosti Uredbe (EU) 2017/1939.
                  
               
                     (5)
                  
                  
                     Za zagotovitev popolne preglednosti in nepristranskosti pri določanju tistih evropskih tožilcev, katerih mandat v prvem mandatnem obdobju namesto šest let traja tri leta, je treba uporabiti sistem, ki temelji na žrebu. Ta sistem bo zagotovil tudi geografsko nevtralnost izbire evropskih tožilcev s krajšim mandatom.
                  
               
                     (6)
                  
                  
                     Komisija je 15. januarja 2019 predložila predlog izvedbenega sklepa Sveta o prehodnih pravilih za imenovanje evropskih tožilcev, ki veljajo za prvo mandatno obdobje in med njim –
                  
               SPREJEL NASLEDNJI SKLEP:
         
            Člen 1
            Ta sklep določa prehodna pravila za imenovanje evropskih tožilcev, ki veljajo za prvo mandatno obdobje po začetku veljavnosti Uredbe (EU) 2017/1939 in med njim.
         
         
            Člen 2
            
               1.   Pred imenovanjem evropskih tožilcev se z žrebom določi skupina, ki šteje eno tretjino števila sodelujočih držav članic v času uporabe teh prehodnih pravil.
            
            
               2.   Če število sodelujočih držav članic v času uporabe teh prehodnih pravil ni deljivo s tri, se število držav članic, ki se vključijo v skupino, zaokroži na najbližje višje celo število.
            
            
               3.   Generalni sekretariat Sveta v tesnem sodelovanju s Komisijo sprejme potrebne ukrepe za izvajanje postopka žrebanja.
            
         
         
            Člen 3
            Mandat evropskih tožilcev držav članic, vključenih v skupino, sestavljeno v skladu s členom 2, traja tri leta. Tega mandata ni mogoče podaljšati.
         
         
            Člen 4
            Ta sklep začne veljati dvajseti dan po objavi v Uradnem listu Evropske unije.
         
         
            V Luxembourgu, 9. aprila 2019
            
               
                  Za Svet
               
               
                  Predsednik
               
               G. CIAMBA
            
         
         
            (1)  UL L 283, 31.10.2017, str. 1.